REGLEMENTĂRI PRIVIND FUNCŢIONAREA JOCURILOR DE NOROC ONLINE ÎN STATE MEMBRE ALE UNIUNII EUROPENE


ABSTRACT
Lucrarea de faţă încearcă o abordare sintetică asupra problematicii funcţionării jocurilor de noroc online şi a consecinţelor legate de dependenţa de aceste jocuri la nivelul statelor membre ale Uniunii Europene. 

Reglementarea jocurilor de noroc online în plan european rămâne variată. Astfel, în majoritatea statelor Uniunii Europene există legislaţie în materia jocurilor de noroc. Unele ţări sunt mai restrictive, altele oferă o mai mare libertate pentru dezvoltarea acestui tip de activitaţe.
Conform dreptului comunitar, nu există un cadru general privind armonizarea legislaţiilor statelor membre în ceea ce priveşte organizarea şi promovarea jocurilor de noroc. Statele membre ale Uniunii Europene au libertatea de a stabili propria politică în acest domeniu, cu respectarea prevederilor Tratatului UE.

Mai multe ţări ale Uniunii Europene au scos în afara legii toate tipurile de jocuri de noroc online, altele au legalizat acest sistem şi culeg veniturile fiscale din această afacere profitabilă, dar pentru majoritatea, jocurile de noroc online, rămân într-o zonă gri a legii - nici legale, nici ilegale.
În acest context, câştigurile operatorilor sunt în continuă creştere, iar pe de altă parte, veniturile provenite din jocurile de noroc autorizate de către guverne constituie, de departe, cea mai importantă sursă de venit pentru organizaţiile sportive din multe state membre.

Consideraţii generale

Jocurile de noroc online implică un element transfrontalier care le permite operatorilor să presteze servicii pentru consumatorii din alte state membre ale Uniunii Europene decât cel în care îşi au sediul social. 

Prin urmare, consumatorii nu pot şti în ce ţară este instalat operatorul lor de servicii. De asemenea, există riscul major ca operatorii de jocuri de noroc online să nu poată verifica identitatea consumatorilor, din moment ce persoanele care utilizează cărţi de credit nu sunt neapărat şi posesorii de drept ale acestora.

Uşurinţa cu care poate fi creat un site de jocuri de noroc le permite operatorilor ilegali să apară şi să dispară de pe piaţă intr-un interval scurt de timp. Un alt aspect care trebuie luat în considerare este că operatorilor de jocuri de noroc online le este foarte greu să verifice dacă clienţii sunt minori, se află sub influenţa alcoolului ori a altor substanţe sau dacă au un comportament suspect. 

O îngrijorare crescândă constă în posibilitatea tinerilor de a accesa jocurile de noroc online, atât în mod legal, cât şi ilegal. Tinerii, care de multe ori sunt minori, cred, mai mult ca oricine, că jocurile de noroc reprezintă o sursă de a câştiga bani uşor. Seducţia banilor este prea mare pentru a-i putea rezista, mai ales dacă la început se câştigă o sumă mică de bani, suficientă pentru a alimenta speranţa că se poate şi mai mult. Acesta este primul pas spre dependenţă. Iar dependenţa de jocurile de noroc poate fi inclusă în aşa-numitele tulburări de control al impulsului. 

 Dependenţa de jocuri de noroc este considerată foarte asemănătoare, sub aspect comportamental, cu dependenţa de droguri.

 Jucătorii manifestă un comportament obsesiv şi îşi organizează, practic, viaţa în jurul acestei activităţi.
 Adolescenţii pentru care jocurile de noroc au devenit un viciu sunt adesea afectaţi mai mult pe plan psihologic şi jocurile devin pentru ei ca un anestezic care îi ajută să marginalizeze problemele de la şcoală sau din familie. Astfel, dacă legea interzice accesul minorilor în localurile cu jocuri de noroc, accesul la astfel de jocuri pe internet este mai greu de controlat.

Mai mult, există site-uri specializate care te învaţă diverse metode de câştig în cazinourile virtuale, cum să te fereşti de eventuale controale, ce cazinouri să accesezi, cum să joci şi la ce sumă să te opreşti pentru a nu atrage atenţia.
 În acest context, parlamentarii europeni consideră că sunt necesare controale mai stricte asupra vârstei, iar jucătorii minori trebuie să fie împiedicaţi să joace variantele demonstrative de pe site-urile de Internet. 

De asemenea, spălarea de bani şi economia neagră pot fi asociate cu jocurile de noroc şi pot afecta integritatea evenimentelor sportive. Dacă un sport este perceput ca fiind manipulat pentru câştigul financiar al jucătorilor, al operatorilor sau al unor terţe părţi, în loc să fie practicat conform valorilor şi regulilor sale şi pentru plăcerea suporterilor, acest lucru ar putea duce la pierderea încrederii publicului.
Activităţile de pariuri sportive şi alte jocuri online s-au dezvoltat în mod rapid şi necontrolat, în special prin intermediul Internetului, iar posibilitatea aranjării jocurilor şi fenomenul ,,pariurilor negative’’ pe evenimente specifice din meciurile sportive fac sportul deosebit de vulnerabil la activităţile de pariere ilegale.

Câştigurile operatorilor care practică acest tip de pariuri sunt în continuă creştere, iar pe de altă parte, veniturile provenite din jocurile de noroc autorizate de către guverne constituie, de departe, cea mai importantă sursă de venit pentru organizaţiile sportive din multe state membre.

Conform dreptului comunitar, nu există un cadru general privind armonizarea legislaţiilor statelor membre în ceea ce priveşte organizarea şi promovarea jocurilor de noroc. Statele membre ale Uniunii Europene au libertatea de a stabili propria politică în acest domeniu, cu respectarea prevederilor Tratatului UE.
În acest sens, este relevant art.49 din Tratatul UE, care incriminează restricţionarea libertăţii de furnizare a serviciilor în cadrul spaţiului comunitar.
De asemenea, practica Curţii Europene de Justiţie statuează că statele membre pot impune restricţii asupra libertăţii de a promova astfel de servicii, dacă acestea sunt justificate de motive care ţin de interesul public. Aceste motive pot include, de exemplu, protecţia consumatorului, prevenirea fraudelor sau păstrarea liniştii publice.
Mai mult, Curtea Europeană de Justiţie a stabilit că un sistem de licenţiere poate constitui un mecanism eficient prin care operatorii în sectorul jocurilor pot fi controlaţi, în vederea prevenirii infracţiunilor, dar şi a împiedicării dezvoltării activităţilor în acest domeniu în scopuri infracţionale sau frauduloase.
Tot în acest context, legalitatea jocuri de noroc online este o problemă de mare complexitate. Fiecare dintre statele membre ale Uniunii Europene poate decide asupra acordării unui statut juridic jocurilor de noroc online.
 Mai multe state membre ale Uniunii Europene au scos în afara legii toate tipurile de jocuri de noroc online, altele au legalizat acest sistem şi culeg veniturile fiscale din această afacere profitabilă, dar pentru majoritatea, jocurile de noroc online, rămân într-o zonă gri a legii - nici legale, nici ilegale.
Oficialii Uniunii Europene au o poziţie pro-jocuri de noroc, iar majoritatea statelor membre ale UE nu interzic jocurile de noroc online, dimpotrivă, le reglementează şi impozitează. 
Statele membre ale Uniunii Europene nu sunt în măsură să impună o interdicţie asupra jocurilor de noroc online, deoarece acest lucru intră în contradicţie cu legislaţia Uniunii Europene care trebuie să fie conformă în întreaga Uniune Europeană, dar cel puţin 10 state membre au optat să adopte legislaţia locală privind interzicerea jocurilor de noroc online (de exemplu, Franţa şi Germania). 
În prezent cazinourile online atrag interesul susţinut în ţări europene, precum: Germania, Austria, Suedia, Danemarca şi Irlanda care înregistrează cea mai mare creştere în ceea ce priveşte crearea cazinourilor online.
 Desigur, statele europene obligă cazinourile online, la obţinerea unei licenţe şi impun norme specifice cu privire la activităţile de jocuri de noroc online. În Olanda, cazinourile online sunt legale, dar legea nu permite cetăţenilor olandezi de a juca la cazinouri, decât dacă acestea  au licenţă olandeză.

În cele ce urmează vom prezenta aspecte privind reglementarea jocurilor de noroc  online şi activitatea operatorilor în domeniu din unele state membre ale Uniunii Europene.

BELGIA
La 4 decembrie 2009, Camera Reprezentanţilor a adoptat o nouă Lege a jocurilor de noroc, ale căror prevederi vor intra  în vigoare începând cu 1 ianuarie 2011
.

Noua lege are scopul de a introduce reglementări unitare în materia jocurilor de noroc şi a pariurilor.
Conform  legii
, pentru a putea oferii servicii de jocuri sau pariuri online, operatorii din alte state membre ale Uniunii Europene care deţin deja o licenţă pentru jocurile sau pariurile clasice trebuie să îşi relocheze serverele pe teritoriul belgian.
Aceasta înseamnă că un operator străin care este licenţiat şi operează pe teritoriul altui stat membru trebuie să obţină mai întâi licenţa de operator pentru cazino (licenţă de tip A), pentru jocuri tip arcade (licenţă de tip B) sau pariuri        (licenţă de tip F1) pe teritoriul Belgiei în scopul de a aplica pentru licenţe similare online pentru cetăţenii belgieni.
Numărul operatorilor licenţiaţi online este limitat, fiind în legătură cu cel al operatorilor clasici, şi este stabilit prin Decret regal.

OLANDA
Politica referitoare la jocurile de noroc este restrictivă, iar legea
 conţine posilităţi limitate în ceea ce priveşte promovarea acestor jocuri. Totuşi, popularitatea acestor jocuri de noroc este în creştere, în special pentru cele online (ex: poker online).
Această poziţie a fost confirmată de către Consiliul de Stat, cea mai înaltă instanţă administrativă, care a aprobat poziţia de monopol a societăţii Holland Casino, fiind justificată de interesul public general.

Potrivit Legii privind jocurile de noroc, este interzisă organizarea şi promovarea jocurilor de noroc dacă operatorii nu obţin o licenţă din partea autorităţilor competente în domeniu.

Ministerul de justiţie statuează că scopul principal al politicii restrictive în domeniul jocurilor de noroc este de a reglementa şi controla acest tip de activitate.
 În acest sens, se acordă o atenţie specială descurajării dependenţei, protecţiei consumatorului şi prevenirii infracţionalităţii.
FRANŢA


La 6 aprilie 2010, Adunarea Naţională franceză a adoptat textul final al legii privind liberalizarea şi reglementarea jocurilor de noroc online
. În cadrul dezbaterilor asupra textului, votat de Senat, au fost respinse toate amendamentele  propuse de opoziţia de stânga, astfel încât legea poate fi ratificată şi promulgată înaintea Cupei mondiale la fotbal, din Africa de Sud, din iunie a.c., care va prilejui un număr însemnat de pariuri online, la care vor putea participa şi cetăţenii francezi.
 
Noul act legiferează conceptul de „liberalizare controlată”  a pieţei jocurilor de noroc online şi îşi propune să reglementeze practicile folosite anterior în mod ilegal pe teritoriul francez de către operatori cu sediul în străinătate (în special în Marea Britanie şi în Malta), precum şi să realizeze un control şi o supervizare strictă, impuse de cerinţele imperative ale interesului general. 

În principal, legea franceză interzice orice joc de loterie oferit publicului larg „sub orice nume, în scopul stimulării speranţei unor câştiguri dobândite prin şansă”. Această interdicţie se referă la toate tipurile de loterie, indiferent de mijloacele de comunicaţie folosite. Prin urmare, include şi jocurile şi pariurile online, cu excepţia celor organizate de cele două monopoluri de stat, Française des Jeux şi Pari Mutuel Urbain (PMU).
Conceptul de liberalizare se referă numai la jocurile pe internet, care sunt de mare atracţie pentru jucători, dar care creează o dependenţa redusă, printre care:

· pariurile hipice;

· pariuri sportive cu cotă;

· jocuri de cazinou.

Reţeaua obişnuită de jocuri de noroc – loteriile, taloanele răzuibile (scratch cards) şi automatele (slot machines) rămân sub controlul monopolului 

de stat.

Potrivit legii, se va constitui o nouă autoritate administrativă independentă, Autoritatea de reglementare a jocurilor online (Autorité de Régulation des Jeux En Ligne), care va coordona acest sector şi va emite licenţe pentru operatorii de jocuri online care îndeplinesc condiţiile prevăzute într-un decret al  Consiliului de Stat (instanţă supremă judecătorească). Nu se acordă licenţe operatorilor care au sediul sau subsidiare în teritorii listate de organismele internaţionale drept „paradis fiscal”.

Operatorii care oferă pariuri sau jocuri de noroc fără a avea licenţă vor fi condamnaţi la 3 ani de închisoare şi la plata unei amenzi de 90.000 de euro. Publicitatea pentru un site de internet nelicenţiat se va amenda cu suma de 100.000 euro. Instanţele de judecată pot majora amenda la până de patru ori costurile de publicitate.


Legea conţine prevederi referitoare la dependenţa de jocurile de noroc. În acest sens, se înfiinţează Comitetul consultativ pentru jocurile de noroc, cu următoarele atribuţii:

· realizarea de studii despre dependenţa de jocurile de noroc;

· aprobarea calităţii planurilor de lucru ale operatorilor;

· elaborarea de opinii privind reglementarea monopolistă şi dezvoltarea sectorului jocurilor de noroc.

Operatorii licenţiaţi au obligaţia de a colabora în eforturile pentru combaterea dependenţei de jocurile de noroc, prin crearea de mecanisme echilibrate (care să nu stimuleze dependenţa), de sisteme de pariuri auto-restrictive şi prin servicii de informare şi asistenţă oferite jucătorilor excesivi sau patologici. Trebuie să prezinte rapoarte autorităţii de reglementare asupra acţiunilor întreprinse şi a mijloacelor folosite pentru contracararea dependenţei. 

La prima citire a proiectului, Adunarea naţională a întărit aspectele de ordin restrictiv în legătură cu publicitatea şi accesul la jocurile de noroc şi pariurile online, pentru a se realiza o protecţie a jucătorilor. 
Astfel, legea interzice publicitatea în site-urile care se adresează, în principal, copiilor şi adolescenţilor. Orice încălcare a prevederilor referitoare la protecţia minorilor se penalizează cu o amendă de 100.000 euro. 

Senatul a întărit controlul regulilor asupra prevenţiei, stabilite de Adunarea naţională, cu accente aparte asupra prevenţiei în cazul efectelor patologice ale jocurilor de noroc şi asupra verificărilor vârstei jucătorilor utilizatori de internet şi a validării conturilor acestora. În plus, operatorii de jocuri de noroc online au obligaţia de a posta un mesaj de avertizare, la conectarea la website-ul lor, privind interdicţia minorilor de a lua parte la aceste jocuri.

Legea recent adoptată stabileşte şi noi reglementări fiscale. Operatorii au obligaţia de a plăti o taxă la cererea de licenţiere şi o taxă pe pariul jucătorului (5,7% pentru pariurile sportive şi la cursele de cai; 1,8% la pariurile de poker). Totodată, sunt obligaţi să participe la finanţarea domeniului sportiv şi de echitaţie.


Se apreciază că noua lege va favoriza companiile private în dezvoltarea celei mai largi pieţe a jocurilor de noroc online din Europa
.


GERMANIA


Jocurile de noroc se bucură de mare popularitate în Germania, în prezent funcţionând peste 70 de cazinouri licenţiate.


În ceea ce priveşte legislaţia în materie, în trecut autorităţile locale, la nivelul landurilor, au fost abilitate să reglementeze domeniul în landul respectiv. Prin urmare, landurile germane deţin monopolul jocurilor online, astfel că numai loteriile şi firmele de jocuri de noroc ale statului au licenţe de operare.


În decembrie 2006, miniştrii de resort din cele 16 landuri au discutat legislaţia în materie de jocuri online şi au convenit, cu o excepţie, ministrul din landul Schleswig-Holstein, extinderea monopolului de stat până în anul 2011. S-a stabilit interzicerea activităţii operatorilor nelicenţiaţi şi s-au adoptat măsuri de restricţionare a jocurilor de noroc prin internet, prin obligarea providerilor de internet de a bloca accesul la website-urile offshore de jocuri de noroc online, precum şi prin instructarea băncilor şi instituţiilor financiare germane să nu proceseze plăţi aferente jocurilor online. Aceste acţiuni au atras după sine critici din partea reprezentanţilor industriei jocurilor de noroc şi ale Comisiei Europene, pe motivul că încalcă acordurile de comerţ liber (articolul 49 din Tratatul de la Roma).  


La mijlocul lunii decembrie 2007, legislativele celor 16 landuri au adoptat noile legi asupra pariurilor online, care interzic jocurile de noroc online, cu excepţia pariurilor hipice, şi care menţin monopolul statului până în anul 2012. Acestea sunt cuprinse în „Tratatul german inter-landuri asupra jocurilor de noroc”, intrat în vigoare la 1 ianuarie 2008
. 


Cu toate aceste măsuri restrictive, majoritatea jucătorilor germani - aprox. 2,2 milioane – au continuat să folosească site-urile de jocuri online offshore, ceea ce presupune că sute de milioane de euro se scurg din Germania. 
Tratatul menţionat este un subiect controversat, iar reprezentanţii Partidului Liberal şi cei ai Partidului Creştin Democrat din landul Schleswig-Holstein speră că după 1 ianuarie 2012, data expirării acestuia, piaţa jocurilor de noroc online să fie liberalizată. 
ITALIA


Legislaţia în domeniul jocurilor de noroc este vastă. Statul are competenţa exclusivă de a oferi jocuri de noroc. Toată problematica jocurilor de noroc este în administrarea agenţiei guvernamentale AAMS
 (Amministrazione Autonoma dei Monopoli di Stado – Autonomous Administration of the State Monopolies): eliberarea de licenţe, stabilirea schemelor de joc şi aspectele de ordin legislativ şi administrativ. 


Restricţiile impuse, blocarea website-urilor pentru jocuri de noroc şi întocmirea de „liste negre” cu acestea au condus, în 2006, la declanşarea de către Comisia Europeană a procedurii de infringement împotriva Italiei. Ca răspuns, autorităţile italiene au transmis, spre analiză, la Bruxelles, un text revizuit de lege, care cuprindea următoarele amendamente:

· renunţarea la obligativitatea solicitantului de licenţă de a avea sediul in Italia; în consecinţă, orice entitate cu sediul în Uniunea Europeană poate să solicite eliberarea licenţei;

· eliminarea obligaţiei ca serverele respective să se afle în Italia;
· reducerea taxelor de licenţiere.
După 2006, a urmat o perioadă de liberalizare treptată a pieţei jocurilor de noroc, care a culminat cu adoptarea Legii nr.77 din 24 iunie 2009
 asupra jocurilor de noroc online cu miză fixă (ex. cazinou online sau alte jocuri din gama Vegas).
 În prezent, AAMS - agenţia de reglementare italiană
 – definitivează regulamentele de desfăşurare a jocurilor respective, denumite „Noile Jocuri”. 

Acestea vor fi iniţial oferite numai de firmele licenţiate de AAMS, cei aprox. 60 de operatori care deţin licenţe pentru jocuri la distanţă.
 După reluarea de către AAMS a procesului de licenţiere, la sfârşitul anului curent, este de presupus că şi alţi operatori vor primi dreptul de a activa în acest domeniu.
 Este demn de menţionat că la cererea Comisiei Europene, AAMS a transmis la Bruxelles, la 18 decembrie 2009, al doilea set de anexe la legea menţionată, prin care s-a prezentat cadrul legislativ şi normele de licenţiere ale noilor jocuri la distanţă (online, prin telefon mobil sau prin televiziunea interactivă).

Elementele principale ale noii legi:

· licenţa acordată de AAMS este absolut necesară pentru a se oferi servicii de jocuri de noroc către rezidenţii italieni. În continuare, operatorii licenţiaţi în offshore-uri sau în alte state membre ale Uniunii Europene nu au dreptul de a funcţiona în Italia;

· costul unei licenţe este de 360.000 euro (inclusiv TVA), iar valabilitatea de 6 ani;
· licenţa pentru jocurile la distanţă se acordă pentru pariuri sportive şi hipice, poker online sau alte jocuri cu cărţi, jocuri online de răzuit taloane (online scratch-and-win), bingo online (se aplică o taxă suplimentară de 50.000 de euro), cazino online, pariuri pe evenimente virtuale, etc;
· licenţierea AAMS poate fi cerută de orice operator cu sediul în EEA;
· servicii de jocuri de noroc la distanţă pot fi oferite numai rezidenţilor italieni, printr-o platformă specială care trebuie să fie legată de sistemul centralizat administrat de AAMS, astfel încât fiecare pariu făcut de un cetăţean italian să poată fi înregistrat, monitorizat, urmărit, validat şi taxat în timp real;
· punerea la dispoziţia rezidenţilor italieni de servicii de jocuri de noroc de către platforme din străinătate este strict interzisă şi conduce la înscrierea acesteia în „lista neagră” şi deferirea cazului către justiţie;

· oricine oferă, în Italia, servicii de jocuri de noroc online, fără a avea o licenţă, este pasibil de pedeapsa cu închisoarea de la 6 luni până la 3 ani;

· deţinătorii străini de licenţe AAMS au dreptul să opereze servere din străinătate, cu condiţia ca acestea să fie plasate într-o ţară EEA şi să fie legate, în timp real, cu sistemul centralizat AAMS;

· softul tuturor jocurilor oferite pe o platformă italiană trebuie să fie certificat de laboratoarele AAMS.

MAREA BRITANIE

Jocurile de noroc online sunt legale în Marea Britanie. Guvernul britanic apreciază că jocurile de noroc online sunt o industrie profitabilă, generatoare de venituri.

Recent, guvernul a propus o nouă metodologie de licenţiere pentru operatorii de jocuri de noroc din Anglia dar care au sediul în străinătate. 
 Potrivit acesteia, operatorii străini care oferă jocuri de noroc online în Anglia vor avea obligaţia să furnizeze informaţii către Comisia pentru jocuri de noroc, în legătură cu „suspiciunile asupra unor parteneri de pariuri.”

 Astfel, la 7 ianuarie 2010, Ministrul Sportului a anunţat cerinţele pentru operatorii de jocuri cu sediul în afara Marii Britanii, în vederea aplicării la Comisia pentru jocuri de noroc
 pentru un permis de jocuri de noroc ori dacă doresc publicitate sau prezintarea ofertei lor de jocuri de noroc pentru clienţii britanici.
În opinia autorităţilor britanice, licenţele ar trebui să fie recunoscute reciproc pe întreg teritoriul Uniunii Europene, iar consumatorii ar trebui să poată beneficia de serviciile oricărui operator de pariuri licenţiat.
Conform propunerilor, care vor fi supuse o perioadă unei proceduri de consultare, toţi operatorii de jocuri de noroc străini activi online în
Marea Britanie vor fi verificaţi, pentru a  se obţine informaţii despre pariurile suspecte legate de sport de către Comisia de jocuri de noroc
 şi autorităţile judiciare.
De asemenea, prin implementarea noilor măsuri se speră în creşterea semnificativă a veniturilor provenite din activităţile legate de jocuri de noroc.

Operatorii vor trebui să îndeplinească cerinţele referitoare la protecţia copiilor şi a persoanelor vulnerabile şi trebuie să dovedească modul în care contribuie la cercetarea, educarea şi prevenirea problemelor legate de jocurile de noroc în Marea Britanie. 
ESTONIA

Legislaţia care reglementează jocurile de noroc online a intrat în vigoare la începutul anului 2010, ca urmare a întârzierii adoptării normelor metodologice pentru aplicarea Legii privind jocurile de noroc.
Toţi operatorii care doresc să aplice pentru obţinerea unei licenţe trebuie să funcţioneze pe teritoriul estonian. În acest sens, prima licenţă a fost emisă la 21 ianuarie 2010, pentru grupul de cazinouri Olympic Casino. 
Conform Legii privind jocurile de noroc, jocurile de noroc online 
 care vor funcţiona vor trebui să aibă serverele situate pe teritoriul estonian, deşi implicaţiile financiare şi tehnologice ridicate de această cerinţă sunt dezbătute de către operatorii licenţiaţi şi autorităţi. 
 Scopul actului normativ este de a nu face din Estonia un refugiu pentru operatorii de jocuri de noroc online şi de a aduce mai multe venituri pentru bugetul de stat.

Astfel, intenţia legiuitorului a fost de a pune capăt zonei gri în care se situau jocurile de noroc online în Estonia, prin introducerea unei reglementări corespunzătoare a acestei categorii specifice de servicii. 
POLONIA


Polonia este pe punctul de a deveni, alături de Ucraina şi Rusia, cea mai mare ţară din regiune care interzice jocurile de noroc online. 


Prin proiectul de lege promovat de guvernul Tusk se propune interzicerea nu numai a jocurilor de noroc online, ci şi a automatelor (slot machines) amplasate în afara cazinourilor, taxe şi impozite mari pentru companiile de jocuri de noroc, precum şi interzicerea publicităţii pentru orice astfel de joc. Primul ministru polon a declarat recent că „ se doreşte restrângerea cu 20-25% anual a acestei pieţe, astfel ca în decurs de cinci ani jocurile de noroc online să dispară din Polonia”.


Proiectul de lege prevede interdicţia pentru tinerii de până la 17 ani de a lua parte la astfel de jocuri, urmărirea legăturilor internet  dintre providerii naţionali şi cei din străinătate, precum şi a transferurilor de bani ai acestora.
SPANIA


Spania a optat pentru liberalizarea jocurilor de noroc online, preluând modelul britanic, pornind de la premisa că nu dispune de suficiente mijloace de a contracara practicarea ilegală a jocurilor de noroc online şi de la evitarea pierderii veniturilor rezultate de impozitarea câştigurilor
.

 Autorităţile spaniole acordă licenţe pentru cinci ani operatorilor de jocuri de noroc online, în paralel cu derularea de operaţiuni stricte de control pentru a împiedica minorii sau persoanele cu deficienţe mentale de a lua parte la jocuri.


Noua lege privind liberalizarea jocurilor online, adoptată la sfârşitul anului 2009, creează speranţa unor venituri la bugetul de stat, însumând miliarde de euro anual.

� http://www.ulys.net/fr/articles-1250/the-new-belgian-gaming-legislation-b2b-model-for-online-gambling-oper.html


� http://www.droit-technologie.org/upload/legislation/doc/253-1.pdf


� http://www.toezichtkansspelen.nl/information3.html


�Textul integral poate fi consultat la adresa de internet: http://www.assemblee-nationale.fr/13/pdf/ta/ta0438.pdf


� http://www.gamblingkingz.com/editorial/the-state-of-online-gambling-legislation-in-france.asp


� http://www.egba.eu/en/press/262


� http://www.aams.gov.it/?id=3505


� http://www.aams.gov.it/?_q=legge+77+dalla+24+giugno+2009&id=5542


�http://www.aams.gov.it/sites/aams2008/files/documenti_old/private/downloads/documentazione/scommesse/decreti-2009/Decreto-gioco-Vinci-per-la-vita-Win-for-Life.pdf


� http://www.opsi.gov.uk/acts/acts2005/ukpga_20050019_en_1


�http://www.gamblingcommission.gov.uk/licensing_compliance__enfo/gambling_related_legislation.aspx


� http://www.gamblingkingz.com/editorial/the-state-of-online-gambling-legislation-in-spain.asp

